《和彦冲三日饮》
宋代·胡寅

名园直万金，一顷连芳荫。
秀峦千寻矗，石井百尺深。
花残尚闻莺，林胜不留鵀。
时来觅清暑，却扇凉沉沉。
三杯有道通，万户无法禁。
平生师洙泗，正尔戒已甚。
相彼无漏学，亦复忌疏渗。
红颜不肯驻，白发来寖寖。
洗心聆妙语，至味良足饮。
常闻丽泽兑，美润相灌浸。
淡交那甘坏，谅直靡谗譛。
此欢属吾辈，端匪异人任。
又怜嗫嚅子，有口终自噤。
不若更歌呼，醉挽溪流枕。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。